《后汉昭烈帝》
明代·郭之奇

东都十二炎精朽，献生不辰虚名守。桓桓帝室豫州刘，垂膝顾耳中山后。

天下英雄惟使君，北海亦知世间有。离鞍每恨肉时生，失匕宁因雷动手。

奔袁屈吕似饥鹰，客表依权同丧狗。非缘冰鉴出茅庐，安得布衣辞南亩。

鱼水当年属卧龙，蛟云是日骧池首。自从三顾定三分，分荆据益休惭忸。

重兴一姓本稀闻，以霸为王终逆取。王佐虽称管乐俦，杰人已踞孙曹右。

岂知白帝挫猇亭，忍教金刀传木偶。鞠躬尽力尔为谁，七擒六出酬恩厚。

堪怜五丈落前星，强延四十贻阿斗。呜呼安乐乐其亡，哭庙空馀北地王。

作者简介：郭之奇（1607年－1662年），字仲常，号菽子，又号正夫、玉溪。广东揭阳县榕城东门（今广东揭阳市榕城区）人。为南明大臣，历任南明文渊阁大学士加太子太保（相当宰相）兼吏部尚书、兵部尚书，率军转战闽粤滇黔抗清，于顺治十八年（1661年）在广西桂林为清将韦永福所俘，翌年殉国。清乾隆四十一年（1776年）追谥忠节。